
Rīgā

2026. gada 14.oktobrī	Nr. 2026/376‑psrk

Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāju interešu pārstāve 
Komisijas loceklis Inga Kursīte, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar atcelta koncerta biļešu maksas atmaksu. 
No lietas materiāliem izriet, ka patērētājs 2025.gada 18.maijā iegādājās četras biļetes uz 2025. gada 12.augustā koncertu. Katras biļetes cena bija 70,00 EUR, kopējā biļešu maksa – 280,00 EUR. Papildus tika samaksāta biļešu apkalpošanas maksa 5,60 EUR un aģenta maksa 6,76 EUR, tādējādi darījuma kopējā summa bija 292,36 EUR. 2025.gada 12.augustā patērētājs tika informēts, ka māksliniece nav ieradusies un koncerta programma tiks mainīta. Tajā pašā dienā patērētājs vērsās pie biļešu tirgotāja un SIA “..”, pieprasot atmaksāt samaksāto naudu, bet 2025.gada 13.augustā nosūtīja parakstītu naudas atmaksas pieprasījumu un prasītos dokumentus. Patērētājs Komisijai lūdz atmaksāt visu darījuma summu 292,36 EUR. 
SIA “..” 2025.gada 10.novembra atbildē Patērētāju tiesību aizsardzības centram (turpmāk – PTAC) norādīja, ka naudas izmaksa plānota līdz 2025.gada 19.decembrim. Lietas materiālos nav pierādījumu par naudas atmaksu. Sabiedrība paskaidrojumu PTAC un Komisijai nav sniegusi. 
Komisija, izvērtējot lietā esošos apstākļus un pierādījumus, secina, ka patērētāja prasība ir daļēji apmierināma. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30.panta sesto daļu, ja pakalpojuma sniedzējs ir atteicies sniegt pakalpojumu vai pakalpojuma sniegšana līgumslēdzēju pušu saskaņotajā termiņā, ņemot vērā līguma noslēgšanas apstākļus, ir būtiska un pakalpojuma sniedzējs nav sniedzis pakalpojumu saskaņotajā termiņā, patērētājam ir tiesības nekavējoties vienpusēji atkāpties no līguma. 
Savukārt saskaņā ar PTAL 30. panta septīto daļu, ja patērētājs vienpusēji atkāpjas no līguma saskaņā ar šajā pantā noteikto, pārdevējs vai pakalpojuma sniedzējs bez nepamatotas kavēšanās, bet ne vēlāk kā 14 dienu laikā, atmaksā patērētājam visas saskaņā ar līgumu samaksātās naudas summas. 
No lietas materiāliem izriet, ka patērētāja iegādātais pakalpojums –koncerts – netika sniegts. Biļešu iegādes dokumentā sabiedrība norādīta kā pasākuma organizators, un par četrām biļetēm sabiedrības organizētajam koncertam samaksāti 280,00 EUR. Tādējādi saskaņā ar PTAL 30. panta septīto daļu sabiedrībai ir pienākums atmaksāt patērētājam par nesniegto pakalpojumu samaksāto biļešu maksu 280,00 EUR. 
Vienlaikus biļešu iegādes dokumentā atsevišķi norādīta biļešu apkalpošanas maksa 5,60 EUR un aģenta maksa 6,76 EUR, kuru kopējais apmērs ir 12,36 EUR. Šīs maksas ir noteiktas par biļešu tirdzniecības starpnieka pakalpojumiem, nevis par sabiedrības organizēto koncertu. Lietas materiāli neapliecina, ka sabiedrība būtu saņēmusi minētās maksas vai būtu attiecīgo starpniecības pakalpojumu sniedzēja. Tādēļ nav pamata uzlikt sabiedrībai pienākumu atmaksāt patērētājam 12,36 EUR.  Savukārt maksa par apkalpošanu ir uzskatāma par zaudējumiem.
Saskaņā ar PTAL 26.3 panta piektās daļas 9.punktu komisija neizskata strīdus par zaudējumiem.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:


daļēji apmierināt patērētāja prasību. 
Sabiedrībai atmaksāt patērētājam 280,00 EUR. Pārējā daļā prasību noraidīt.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

